CELEX: 52011XG0708(04)
Language: sk
Date: 2011-07-08
Title: Závery Rady: Smerom k moderným, pružne reagujúcim a udržateľným systémom zdravotnej starostlivosti

8.7.2011   
            
            
               SK
            
            
               Úradný vestník Európskej únie
            
            
               C 202/10
            
         Závery Rady: Smerom k moderným, pružne reagujúcim a udržateľným systémom zdravotnej starostlivosti
   2011/C 202/04
   RADA EURÓPSKEJ ÚNIE:
   
               1.
            
            
               PRIPOMÍNA, že podľa článku 168 Zmluvy o fungovaní Európskej únie (ZFEÚ) by sa pri stanovovaní a uskutočňovaní všetkých politík a činností Únie mala zabezpečiť vysoká úroveň ochrany ľudského zdravia, ako aj to, že činnosti Únie majú dopĺňať vnútroštátne politiky a zameriavať sa na zlepšenie verejného zdravia; tiež majú podporovať spoluprácu medzi členskými štátmi v oblasti verejného zdravia a podľa potreby poskytovať podporu ich činnosti a zároveň plne rešpektovať zodpovednosť členských štátov za organizáciu a poskytovanie zdravotníckych služieb a zdravotnej starostlivosti;
            
         
               2.
            
            
               PRIPOMÍNA závery Rady o bielej knihe Komisie Spoločne za zdravie: strategický prístup EÚ na obdobie 2008 – 2013 prijaté 6. decembra 2007;
            
         
               3.
            
            
               PRIPOMÍNA závery Rady o spoločných hodnotách a zásadách v zdravotníckych systémoch EÚ prijaté 2. júna 2006 (1), a najmä všeobecné hodnoty univerzálnosti, prístupu ku kvalitnej starostlivosti, rovnosti a solidarity;
            
         
               4.
            
            
               PRIPOMÍNA Tallinskú chartu o systémoch zdravotnej starostlivosti pre blahobyt a zdravie podpísanú pod záštitou Svetovej zdravotníckej organizácie (WHO) 27. júna 2008;
            
         
               5.
            
            
               PRIPOMÍNA spoločnú správu Európskej komisie a Výboru pre hospodársku politiku o systémoch zdravotnej starostlivosti sfinalizovanú 23. novembra 2010, ako aj závery Rady o tejto správe prijaté 7. decembra 2010;
            
         
               6.
            
            
               OCEŇUJE prácu Výboru pre sociálnu ochranu a PRIPOMÍNA ciele dohodnuté na zasadnutí Európskej rady v marci 2006 v rámci otvorenej metódy koordinácie v záujme sociálnej ochrany a sociálneho začlenenia, ktorými je zabezpečenie dostupnej, kvalitnej a udržateľnej zdravotnej starostlivosti a dlhodobej starostlivosti;
            
         
               7.
            
            
               PRIPOMÍNA rokovania, ktoré sa uskutočnili na neformálnom zasadnutí ministrov zdravotníctva 4. – 5. apríla 2011 v Gödöllő, na tému Pacienti a profesijné dráhy v Európe – investovanie do systémov zdravotnej starostlivosti budúcnosti;
            
         
               8.
            
            
               PRIPOMÍNA stratégiu Európa 2020 a VÍTA iniciatívu Komisie na rozvoj pilotného európskeho partnerstva v oblasti inovácie zameraného na aktívne starnutie pri dobrom zdraví a jej prebiehajúcu prácu;
            
         
               9.
            
            
               UZNÁVA, že členské štáty čelia spoločným problémom v dôsledku starnutia obyvateľstva, zmeny potrieb občanov, nárastu očakávania pacientov, rýchleho šírenia technológie a rastúcich nákladov na zdravotnú starostlivosť, ako aj v dôsledku súčasnej neistej a krehkej hospodárskej situácie, ktorú zapríčinila najmä nedávna celosvetová hospodárska a finančná kríza, následkom čoho sa postupne obmedzujú zdroje, ktoré členské štáty majú k dispozícii pre systémy zdravotnej starostlivosti. Jednou z hlavných výziev pre tieto systémy je nárast chronických ochorení;
            
         
               10.
            
            
               UZNÁVA, že hoci zabezpečenie spravodlivého prístupu ku kvalitným službám zdravotnej starostlivosti v situácii, keď chýbajú ekonomické a iné zdroje, bolo kľúčovou otázkou vždy, v súčasnosti sa rozsah a naliehavosť situácie mení, a ak sa táto otázka nebude riešiť, mohla by sa stať mimoriadne dôležitým faktorom v budúcom hospodárskom a sociálnom prostredí EÚ;
            
         
               11.
            
            
               UZNÁVA potrebu inteligentnej a pružnej inovácie vrátane sociálnej a organizačnej inovácie s cieľom vyvážiť budúce požiadavky s dostupnými a udržateľnými zdrojmi, aby bolo možné reagovať na všetky tieto výzvy;
            
         
               12.
            
            
               POUKAZUJE na to, že je potrebné, aby sektor zdravotnej starostlivosti zohrával pri vykonávaní stratégie Európa 2020 príslušnú úlohu. Malo by sa uznať, že investovanie do zdravia prispieva k hospodárskemu rastu. Zdravie je hodnotou samo o sebe, ale je aj predpokladom na dosiahnutie hospodárskeho rastu;
            
         
               13.
            
            
               ZDÔRAZŇUJE, že v záujme vytvorenia moderných, pružne reagujúcich, účinných, efektívnych a finančne udržateľných systémov zdravotnej starostlivosti, ktoré poskytujú spravodlivý prístup k službám zdravotnej starostlivosti pre všetkých, možno na doplnenie financovania rozvoja zdravotníctva v regiónoch členských štátoch, ktoré spĺňajú požiadavky, a to okrem iného aj vrátane kapitálových investícií, využívať zdroje európskeho štrukturálneho fondu bez toho, aby boli dotknuté rokovania o budúcom finančnom rámci, a to najmä z týchto dôvodov:
               
                           —
                        
                        
                           dosiahnutie sociálnej súdržnosti a odstránenie najväčších rozdielov a vážnych nerovností v oblasti zdravia, ktoré existujú medzi členskými štátmi a v nich, je mimoriadne dôležité,
                        
                     
                           —
                        
                        
                           vytvorenie „novej generácie“ prístupov k zdravotnej starostlivosti si bude vyžadovať primerané financovanie na to, aby sa posilnila transformácia systémov zdravotnej starostlivosti a vyvážili sa investície do nových a udržateľných modelov a zariadení v oblasti starostlivosti;
                        
                     
         
               14.
            
            
               ZDÔRAZŇUJE zásadný význam efektívnosti investícií do systémov zdravotnej starostlivosti budúcnosti, ktorú by príslušné členské štáty mali hodnotiť a monitorovať;
            
         
               15.
            
            
               UZNÁVA dôležitosť toho, aby procesy tvorby politík a prijímania rozhodnutí vychádzali z overených poznatkov, a tieto postupy by mali byť podporované vhodnými zdravotníckymi informačnými systémami;
            
         
               16.
            
            
               UZNÁVA, že v Európskej únii existuje potreba vymieňať si skúsenosti s modernizáciou systémov zdravotnej starostlivosti a novými prístupmi v tejto oblasti;
            
         
               17.
            
            
               UZNÁVA, že podpora zdravia a prevencia chorôb sú kľúčovými faktormi pre dlhodobú udržateľnosť systémov zdravotnej starostlivosti;
            
         
               18.
            
            
               ZDÔRAZŇUJE, že základným predpokladom pre fungovanie moderných a dynamických systémov zdravotnej starostlivosti je dostupnosť dostatočného počtu zdravotníckeho personálu s náležitou odbornou prípravou v každom členskom štáte a každý členský štát by mal splniť svoje potreby a dodržiavať Globálny kódex správania WHO pre nábor na medzinárodnej úrovni;
            
         
               19.
            
            
               ZDÔRAZŇUJE, že je potrebné spojiť sily a začať koordinovanejšie spolupracovať na úrovni EÚ v záujme prípadnej podpory členských štátov v ich úsilí o zabezpečenie toho, aby ich systémy zdravotnej starostlivosti zodpovedali budúcim výzvam, pričom je potrebné vychádzať z výsledkov dosiahnutých v rámci národných a európskych iniciatív, ako aj činností medzivládnych organizácií, ako je napríklad Organizácia pre hospodársku spoluprácu a rozvoj (OECD) či WHO;
            
         
               20.
            
            
               PODČIARKUJE vedúcu úlohu ministrov zdravotníctva pri vytváraní a dodržiavaní efektívnych prístupov založených na politikách týkajúcich sa zdravia, ktorých cieľom je náležite riešiť makroekonomické výzvy, výzvy v oblasti zdravia a spoločenské výzvy vrátane tých, ktoré sa týkajú starnutia obyvateľstva, a zaručiť budúce dlhodobé stratégie v sektore zdravotníctva, a to s mimoriadnym dôrazom na stratégie týkajúce sa investícií a ľudských zdrojov v zdravotníctve;
            
         
               21.
            
            
               VYZÝVA členské štáty, aby:
               
                           —
                        
                        
                           posilnili svoj záväzok zohrávať aktívnu úlohu pri vytváraní efektívnych prístupov založených na politikách týkajúcich sa zdravia, aby tak prostredníctvom týchto prístupov náležite riešili makroekonomické výzvy, výzvy v oblasti zdravia a spoločenské výzvy,
                        
                     
                           —
                        
                        
                           zabezpečili, aby sa zdravie príslušne zohľadňovalo v národných programoch reforiem, ktoré členské štáty predkladajú každoročne v rámci stratégie Európa 2020,
                        
                     
                           —
                        
                        
                           zmenili postoj k politike v oblasti zdravia, zviditeľnili ju v prípadoch, keď ide o makroekonomické otázky, a zmenili jej postavenie z politiky vnímanej ako oblasť, do ktorej len smerujú výdavky, na politiku, ktorá prispieva k hospodárskemu rastu,
                        
                     
                           —
                        
                        
                           zvážili inovačné prístupy k zdravotnej starostlivosti a inovačné modely tejto starostlivosti reagujúce na problémy a rozvíjali budúce dlhodobé stratégie v sektore zdravia s mimoriadnym dôrazom na efektívne investovanie do zdravotníctva a sektoru ľudských zdrojov, aby sa umožnil prechod zo systémov založených na nemocniciach na systémy orientované na integrovanú starostlivosť, posilnil sa spravodlivý prístup ku kvalitnej starostlivosti a odstránili sa rozdiely,
                        
                     
                           —
                        
                        
                           integrovaným spôsobom a v duchu prístupu „zdravie vo všetkých politikách“ ďalej posilňovali podporu zdravia a prevenciu chorôb,
                        
                     
                           —
                        
                        
                           posilnili posudzovanie zdravotníckej technológie a zaručili inteligentnejšie využívanie riešení elektronického zdravotníctva, aby sa zabezpečili výsledky zodpovedajúce vynaloženým prostriedkom a prospešnosť pre zdravie a systémy zdravotnej starostlivosti,
                        
                     
                           —
                        
                        
                           inteligentnejšie využívali finančné programy EÚ vrátane štrukturálnych fondov, ktoré môžu prispieť k inovácii systému zdravotnej starostlivosti a k odstráneniu rozdielov v oblasti zdravia a zároveň podnietiť väčší hospodársky rast;
                        
                     
         
               22.
            
            
               VYZÝVA členské štáty a Komisiu, aby:
               
                           —
                        
                        
                           začali pod záštitou pracovnej skupiny pre verejné zdravie na úrovni vysokých úradníkov proces reflexie zameraný na určenie efektívnych spôsobov investovania v oblasti zdravia s cieľom posilniť moderné, pružne reagujúce a udržateľné systémy zdravotnej starostlivosti,
                        
                     
                           —
                        
                        
                           s cieľom začať proces reflexie a dosiahnuť jeho ciele:
                           
                                       —
                                    
                                    
                                       požiadali pracovnú skupinu pre verejné zdravie na úrovni vysokých úradníkov, aby tento proces riadila, stanovila jeho plán a vypracovala postupy,
                                    
                                 
                                       —
                                    
                                    
                                       požiadali pracovnú skupinu pre verejné zdravie na úrovni vysokých úradníkov, aby pravidelne komunikovala s Výborom pre hospodársku politiku a s Výborom pre sociálnu ochranu,
                                    
                                 
                                       —
                                    
                                    
                                       uľahčila prístup členských štátov k neformálnemu a nezávislému poradenstvu odborníkov v oblastiach politiky týkajúcich sa uvedeného procesu reflexie,
                                    
                                 
                     
                           —
                        
                        
                           do tohto procesu reflexie zahrnula najmä tieto ciele:
                           
                                       —
                                    
                                    
                                       posilnenie náležitého zastúpenia zdravia v rámci stratégie Európa 2020 a v procese európskeho semestra,
                                    
                                 
                                       —
                                    
                                    
                                       výmena a analýza skúseností a najlepších postupov s cieľom vymedziť faktory úspechu na efektívne využívanie štrukturálnych fondov na investície do zdravotníctva,
                                    
                                 
                                       —
                                    
                                    
                                       výmena skúseností, najlepších postupov a odborných znalostí, pokiaľ ide o chápanie rastúcich a meniacich sa potrieb spoločnosti, ktoré sú spôsobené predovšetkým starnutím obyvateľstva, vrátane reagovania na tieto potreby, ako aj efektívne a účinné plánovanie investícií v sektore zdravia,
                                    
                                 
                                       —
                                    
                                    
                                       spolupráca pri hodnotení a monitorovaní efektívnosti investícii v oblasti zdravia,
                                    
                                 
                                       —
                                    
                                    
                                       zohľadnenie programov, údajov, vedomostí, poznatkov a odborných znalostí, ktorými disponuje EÚ, medzivládne organizácie, najmä WHO a OECD, a členské štáty, čím sa zabráni zdvojeniu úsilia;
                                    
                                 
                     
         
               23.
            
            
               VYZÝVA Komisiu, aby:
               
                           —
                        
                        
                           podporila členské štáty pri začatí procesu reflexie a jeho realizácii,
                        
                     
                           —
                        
                        
                           podporila proces reflexie vhodnými opatreniami vrátane uľahčenia prístupu k neformálnemu a nezávislému poradenstvu odborníkov z mnohých sektorov, ktoré sa má na požiadanie poskytovať členským štátom a/alebo pracovnej skupine pre verejné zdravie na úrovni vysokých úradníkov,
                        
                     
                           —
                        
                        
                           podporila náležitú úlohu sektora zdravia pri vykonávaní stratégie Európa 2020, ako aj pravidelné nadväzujúce rokovania s členskými štátmi o aktuálnej situácii,
                        
                     
                           —
                        
                        
                           zdôrazňovala významnú úlohu sektora zdravia, aby sa zmenilo jeho postavenie zo sektora vnímaného ako oblasť, do ktorej len smerujú výdavky, na oblasť, ktorá prispieva k hospodárskemu rastu,
                        
                     
                           —
                        
                        
                           členským štátom poskytla účinné nástroje a metodiku na posudzovanie efektívnosti systémov zdravotnej starostlivosti,
                        
                     
                           —
                        
                        
                           podporovala nové spôsoby, ktorými možno členské štáty podporovať pri riešení budúcich investičných potrieb v oblasti zdravia,
                        
                     
                           —
                        
                        
                           Rade pravidelne predkladala správy s cieľom prispieť k procesu reflexie, pričom prvú správu by mala predložiť koncom roku 2012.
                        
                     
         
      (1)  Ú. v. EÚ C 146, 22.6.2006, s. 1.